Lewensideaal | Die Vryburger
August 10, 2016 - Uit die Woord - 2 comments
Daarom, broeders, moet julle jul des te meer beywer om julle roeping en verkiesing vas te maak; want as julle dit doen, sal julle nooit struikel nie (2 Petr. 1:10).
Wat sou jou grootste wens wees? As ware kind van die Here behoort jy elke keer wat jy struikel en sondig, so bitter spyt te kry, dat jy bo alles begeer om nooit te sondig nie. Daarby veroorsaak elke struikeling dat jy begin twyfel of jy regtig 'n kind van die Here is, want 'n ware kind van die Here doen nie sulke dinge nie! Al hierdie verwyte en twyfel kan oorkom word deur 'n lewe van toewyding en gehoorsaamheid aan die Here. Deur jou geloof te beoefen in woorde en dade, sal dit groei en versterk word en sal die sekerheid oor jou roeping en verkiesing deur God al sterker word. Maar die belangrikste gevolg daarvan is dat jy nie net al minder struikel nie, maar ook elke keer wat jy wel struikel deur berou en belydenis in die Naam van Jesus Christus vergifnis ontvang om dan nie verder daaroor te wroeg nie. Jou lewensideaal om 'n absolute gehoorsame kind van die Here te wees en om verlos te word van verwyte en twyfel, kan bereik word. Nie deurdat jy nooit weer gaan sondig nie – dit sal helaas altyd deel bly van mens-wees in hierdie lewe – maar dat die teleurstelling en die gevoel van mislukking in jou eie oë kan verdwyn. Die gevolg is dus 'n lewe van rustige sekerheid oor jou ewige bestemming by die Here – 'n lewe wat jouself en ander net nog meer gaan oortuig van die genade van die Here.
Ag, hoe begeer ek tog nie om U nooit teleur te stel nie, Here. Lei my deur u Gees om u wil in alles te soek en doen. Dankie vir die volkome vryspraak wat ek in die Naam van u Seun, Jesus Christus kan ontvang. Amen.
2 thoughts on "Lewensideaal"
Dr Francois Terblanche August 10, 2016 at 8:29 am
Dit is nou die tweede keer in die laaste maand dat ek hierdie dagstukkies lees. Dankie daarvoor. Mag u ryklik geseend wees omdat u dit aanbied. Mag God Drie-enig gun dat ons as Broers en Susters in Jesus Christus tot Sy eer in hierdie land mag lewe.
Waarheid August 11, 2016 at 5:22 am
Amen. Ons Hemelse Vader is ons Bron van Genade, Vergifnis, alles goed en eerbaar, Sy beloftes van Ewige Lewe ons stukrag. Sy Gees nou ons Leidsman, Krag en Vertrooster totdat ons Hom in Sy volle Mag beleef vir alle Ewigheid. Maranatha! Kom vestige U Koningryk in ons lewe en hier op aarde. Verseel ons as U eie. Verlos ons, ons families en ons Volk. In die Naam van Jesus Christus. Amen.